„ Ég vísa þessu aftur til föðurhúsanna . Ég get ekki séð hvernig félagsmaður sem gerir athugasemd við ósamræmi við lögum félagsins á heimasíðu og í fundargerðum geti eyðilagt slíka sameiningu , “ segir Heiðveig María Einarsdóttir , en henni var vikið úr Sjómannafélagi Íslands í gær . Jónas Garðarsson , formaður félagsins , sagði í samtali við mbl.is í dag að Heiðveig hefði unnið alvarlega gegn hagsmunum félagsins á sama tíma og sameining félagsins við fjögur önnur stóð fyrir dyrum . Það að upp úr viðræðunum hafi slitnað sé runnið undan hennar rifjum . Heiðveig segir fráleitt að halda þessu fram . Heiðveig hafði tilkynnt um framboð í komandi formannskosningum Sjómannafélagsins en skömmu eftir að hún tilkynnti það var lögum félagsins breytt á heimasíðunni og þar kveðið á um að þeir einir væru kjörgengir sem hefðu greitt félagsgjöld síðastliðin þrjú ár . Það hefði útilokað framboð Heiðveigar enda skammt síðan hún tók upp sjómennsku á nýjan leik . Ítrekað reynt að fá fund með lögmanni félagsins Hún hefur harðlega gagnrýnt vinnubrögð stjórnarinnar síðustu vikur og ítrekað reynt að fá fund með lögmanni félagsins , sem og stjórnarmönnum , til að komast að því hvaða lög eru í gildi í félaginu . „ Því hefur ekki verið svarað nema með útúrsnúningum . Ég hef verið í tölvupóstsamskiptum við lögmann félagsins sem hefur ekki geta staðfest þetta eða bókað fund . “ Formaður félagsins sagði í samtali við mbl.is í dag lögin í hafa verið í gildi frá því á aðalfundi í desember 2017 , þó þau hafi ekki verið uppfærð á heimasíðunni fyrr en nýlega . Viðræðum um sameiningu sjómannafélaganna fimm var slitið fyrr í þessum mánuði , skömmu eftir að Heiðveig kom fram með athugasemdir um ósamræmi í lögunum . Heiðveig segir formann félagsins ekki hafa geta hrakið efnislega ásakanir hennar á hendur honum og stjórninni . „ Það að hann haldi því fram að ég hafi eyðilagt þessa sameiningu , með því sem félagsmaður að óska eftir gögnum , og benda svo á ósamræmi í lögum félagsins , er eins fráleitt og það getur verið að mínu mati . “ Fólk komið „ með upp í kok á ólýðræðislegum tilburðum “ Heiðveig hyggst leitar réttar síns vegna brottvikningarinnar og segir málið hafa verið í skoðun í allan dag . Það heyri líklega undir félagsdóm . „ Ég vona félagsmenn standi vörð um félagið sitt meðan á þessu stendur , að það verði kosið um framboðslista í lýðræðislegri kosningu og það verði það fólk sem komi til með að stýra félaginu áfram til betri og breyttari tíma . Ég vona að það komi út úr þessu . “ Viðbrögðin í dag hafa heldur ekki látið á sér standa . „ Ég hef fengið ótrúleg viðbrögð úr öllum áttum . Úr öllum félögum og stéttum sjómanna og að sjálfsögðu mínu félagi . Það virðist vera að fólk sé komið með upp í kok á svona ólýðræðislegum tilburðum . Fólk deilir því með mér að vera hreinlega orðlaust , enda er þetta algjörlega fordæmalaust að svona fundur geti með þessum hætti , án þess að gefa rök og án andmælaréttar , tekið svona ákvörðun , “ segir Heiðveig , en hún var rekin úr félaginu á grundvelli samþykktar trúnaðarmannaráðs vegna kröfu fjögurra fulltrúa ráðsins . „ Það virðist vera einhver ótti við að fara í lýðræðislegar kosningar , þó félagið eigi að standa fyrir það . Ég veit ekki hver skýringin á þessu er . “ Heiðveig segist hafa skoðað lögin áður en hún tók ákvörðun um framboð til formanns og þá hafi umrætt ákvæði um kjörgengi ekki verið til staðar . Eftir að hún tilkynnti framboðið hafi hún hins vegar tekið eftir því að lögunum hafði verið breytt á heimasíðunni og þessu ákvæði bætti inn , sem og sjö öðrum . Afrit sem vefsafn Landsbókasafn tók í maí á þessu ári staðfestir að ákvæðið var ekki til staðar þá . „ Þá óskaði ég eftir því að sjá fundargerðarbækur á skrifstofu félagsins , sem ég fékk ekki á þeim tímapunkti , heldur voru mér sendar af þeim ljósmyndir . Miðað við þær myndir þá er einungis ein af þessum átta breytingum heimasíðunni sem á sér stoð í þessari fundargerð og það er þessi þriggja ára grein . Ég setti spurningarmerki við gildi lagabreytinganna þar sem þeirra var ekki getið í fundarboði og ritari stjórnar ritar ekki undir fundargerð eins og honum ber að gera lögum samkvæmt , heldur einungis formaðurinn sjálfur . Og líka af því hve erfitt var að fá fundargerðina . “ Eftiráskýringar ekki gildar Heiðveig segir allar eftiráskýringar um að heimasíðan hafi verið illa uppfærð ekki gildar þar sem lagabreytingarnar eigi ekki sér ekki stoð í fundargerðinni . „ Ég skil ekki , fyrst ég er að valda félaginu svona miklum skaða , af hverju þetta er ekki hrakið . Ég hefði aldrei sett þessar athugasemdir fram nema þær ættu við rök að styðjast , enda ætlaði ég bara að bjóða mig fram og leyfa félagsmönnum að kjósa um það , hvort þeir fylgdu mér í hugmyndum um breytingar . Þegar maður veit ekki hvort maður er kjörgengur þá er mjög erfitt að halda áfram að kynna framboðið . Það er því rökrétt skref að kanna hvernig lögin eru . Ég brenn fyrir þessu málefni og hef gert í langan tíma . “ Hún segist þó alltaf hafa gert ráð fyrir því að framboð hennar væri löglegt og óskaði eftir því með bréfi til starfsmanna félagsins og trúnaðarmannaráðs í síðustu viku að kjörgengi hennar yrði staðfest . „ Þetta brottrekstrarbréf var kannski bara svar við því . “